《隐父见示和章再用前韵》
宋代·郭印

关西千户侯，分此霜根独。
几年用幽意，列屋攒苍玉。
如闻手自种，培养非一掬。
高标邈何所，於焉识面目。
验笑桃花红，眉憎杨柳绿。
颀然立儿孙，挺操异群木。
我尝听馀音，球琳响山谷。
当约嵇中散，携琴此间宿。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。